ET Euroopa Liidu Teataja C 237/31

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 237/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„SZENTESI PAPRIKA”

EÜ nr: HU-PGI-0005-0912-30.11.2011

KGT ( X ) KPN ( )

1. Nimetus

„Szentesi paprika”

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafilise tähisega „Szentesi paprika” tähistatakse kasvuhoones kasvatatud hariliku paprika (Capsicum annuum) registreeritud sorditüüpide ja sortide vilju.

Turule viidud toode „Szentesi paprika” peab olema terve ja veatu ning eri sorditüübid peavad olema alljärgnevate tunnustega.

a) Valge magus paprika (Capsicum annuum L. var. grossum), mis on ette nähtud täidetult kasutamiseks. Sileda ja libeda kestaga küps „Szentesi paprika” tundub puudutades õline; paksu viljalihaga, muidu tömp, aga tipust krimpsus vili läheb pragunedes katki. Kollakasvalget (elevandiluu) värvi vilja pealispind on sile ja läikiv. Koonusekujulise paprika pikkus on 60–120 mm ja laius 40–70 mm; vili on enamasti kolme või nelja kambriga; tihke konsistentsi ja õhukese kestaga viljaliha paksus on 4–7 mm; vili on tugeva, aga samas isuäratava ja maheda paprikalõhnaga. Kasvatatavad sordid: „Hó”, „Cibere”, „Century”, „Hurricane”, „Bronson”, „Emese”, „Kurca”, „Creta”, „Joker”, „Karma”, „Bravia (RZ35862)”, „Kalota”, „Brendon”, „Antal”, „Zalkod”, „Censor”, „Celtic”, „Cinema”, „Glorietta”, „Dimentio”, „E-49.39615”, „Galga”, „Claudius”, „Skytia”.

b) Teravaotsaline jalapeno (Capsicum annuum L. var. longum) Teravaotsalise jalapeno „Szentesi paprika” pealispind on läikiv ja sile või kergelt lainjas; teravaotsalise vilja kuju on piklik. Heleda, keskmiselt tumeda või tumerohelise värvusega vilja pikkus on 150–250 mm ja laius 20–50 mm; vili on enamasti kahe või kolme kambriga; tihke konsistentsi ja õhukese kestaga viljaliha paksus on 3–4 mm. Vili on tugeva paprikalõhnaga ning meeldiva vürtsika maitsega. Kasvatatavad sordid: „Daras”, „Rush”, „Sarah”, „Fighter”, „Kard”, „Thunder”, „Kais”. Kasvatatavate sortide teravuse määr on 2 500–5 000 Scoville'i skaala järgi.

c) Magus paprika (Capsicum annuum L. var. grossum) Magusa paprika rühma kuuluv „Szentesi paprika” on kergelt lamenduva koonuse kujuga; koristusküpselt sametise tumepunase värvusega paprika pealispind on sile ja läikiv. Vilja pikkus on 60–120 mm ja laius 40–70 mm; vili on tavaliselt kahe või kolme kambriga. Tihke konsistentsi ja keskmiselt paksu kestaga viljaliha paksus on 4–7 mm. Vili on jahvatatud paprika maheda, aga samas tugeva magusa maitse ja lõhnaga. Kasvatatavad sordid: „Kárpia” („T 112”), „Kapirex”, „Karpex”, „Mágus”.

d) Tomatikujuline magus paprika (Capsicum annuum L. var. grossum) Tomatikujuline „Szentesi paprika” on kergesti eristatava kujuga: koristusküpselt tumepunase värvusega lameda kera kujuga paprika pealispind on sile ja läikiv. Vilja läbimõõt on 60–120 mm, pikkus 40–70 mm, vili on kolme või nelja kambriga ning viljaliha paksus on 4–7 mm. Tihke konsistentsi ja õhukese kestaga vili on tugeva meeldiva paprikalõhnaga. Kasvatatavad sordid: „Pritavit”, „Kabala”, „Bihar”. Eespool nimetatud kasvatada lubatud sorditüüpe võib aasta-aastalt varieerida.

3.3. Tooraine (üksnes töödeldud toodete puhul)

—

3.4. Tooraine (üksnes töödeldud toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Toote „Szentesi paprika” iga järgmine tootmisetapp peab toimuma punktis 4 osutatud geograafilises piirkonnas:

— paprikaseemikute tootmine ja kasvatamine;

— eri sorditüüpide ja sortide integreeritud mahepõllumajanduslik tootmine, sh:

— tootmisperioodi valik;

— kasvatuspiirkonna arendamine;

— mulla harimine ja väetamine;

— istutamine;

— toestiku ettevalmistamine;

— taimehooldustegevused (fütotehnoloogia);

— kastmine ja toitainetega varustamine;

— kliima reguleerimine;

— keskkonnasõbralike, integreeritud taimekaitsetegevuste kasutamine;

— koristamine, toote ladustamiseelne ettevalmistamine ja ladustamine;

— paprikavarte purustamine, tootmisseadmete täiustamine ja desinfektsioon.

3.6. Erieeskirjad viilutamise, riivimise, pakendamise jm kohta

Toote „Szentesi paprika” liigitamine, pakendamine ja märgistamine toimub määratletud geograafilises piirkonnas tootja tööruumides või muus sobivas käitises.

Partii pakend: alus, korv, polüetüleenkott (3, 5, 20, 30, 40, 50, 60, 80 paprikat ühiku kohta); kaalu järgi: korv, raššelvõrk (0,35; 0,5; 0,7; 1; 2 kg paprikaid ühiku kohta) või kast: M10, M20 või M30 pakendites (2,5, 10, 12, 14 kg paprikaid ühiku kohta). Pakendi liik ja eri sorditüübid võivad varieeruda vastavalt kaubanduslikule nõudmisele.

Kaitstud geograafilise tähisega toote „Szentesi paprika” toorainena kasutatava paprika eri sorditüüpide ja nende sortide iseloomuliku kvaliteedi ja ühtluse ning vilja iseloomuliku maitse, lõhna, koostise ja terviklikkuse säilitamiseks ning toote jälgitavuse tagamiseks peab pakendamine toimuma määratletud geograafilises piirkonnas.

3.7. Märgistamise erieeskirjad

— Pakendil peavad olema sõnad „Szentesi paprika”.

— Toote „Szentesi paprika” jälgitavuse tagamiseks peab pakendil olema ka vöötkoodimärgis.

4. Geograafilise piirkonna täpne määratlus

Kaitstud geograafilise tähisega toote „Szentesi paprika” tootmine toimub Csongrádi komitaadiga piirneval alal.

Toote „Szentesi paprika” tootmine toimub järgmiste Csongrádi komitaadi haldusüksuste piires: Derekegyháza, Fábiánsebestyén, Felgyő, Mindszent, Nagymágocs, Nagytőke, Szegvár ja Szentes.

5. Seos geograafilise piirkonnaga

5.1. Geograafilise piirkonna eripära

Kvaliteetpaprika tootmist mõjutavate aspektide, eelkõige temperatuuri ja valguse, pinnase ja hüdrograafiliste omaduste tõttu on Szentesi piirkonnas kujunenud suurepärased tingimused paprika tootmiseks niisutatavatel aladel, mille algatajaks olid nn Bulgaaria aednikud (niisutatavates kasvuhoonetes spetsiaalseid väikesemahulisi köögiviljakasvatusmeetodeid kasutavad tootjad), kes tulid kõnealusesse piirkonda elama 19. sajandi teisel poolel.

Ungari kaguosas asuv Szentesi tootmispiirkond on Kesk-Doonau madaliku üks madalamaid osi. Topograafilises mõttes on piirkond on väga eriline, kuna see hõlmab komitaadi kõige madalama osa, mis laskub kallakuna kolmest küljest naabruskonnas asuvasse Tisza orgu. Tisza jõgi on piirkonna geograafilist ilmet kujundava hüdrograafilise süsteemi olulisim vooluveekogu. Piirkonna rikkaliku pinnavee tõttu on selle piirkonna valdav mullatüüp karboniseeritud solonetsi must lammimuld. Tootmispiirkonna muld on heade füüsikaliste omadustega. Suuretükilise tekstuuri, nõrgalt leeliselise pH, hea veeläbilaskvusega ja toitaineterikas muld soojeneb kiiresti. Pinnase huumusesisaldus on suur ja pindmine mullakiht tüse.

Toote „Szentesi paprika” tootmisprotsessi vältel kujunevad paprikale iseloomulikud omadused välja tänu olulise tähtsusega kliima põhiteguritele – päiksepaisteliste tundide arv, temperatuur ja kiirgussoojuse kogus. Szentesi tootmispiirkonnas on valdavalt kontinentaalne kliima. Päiksepaisteliste tundide arv (keskmiselt 2 050 tundi aastas) on kogu piirkonnas ühtlaselt jaotunud. Aasta keskmist temperatuuri arvesse võttes on tootmispiirkond üks soojemaid kogu riigis. Aasta keskmine temperatuur on + 10–11 °C. Paprika kasvuajal on soojust kokku 3 200–3 300 °C, mis on selle soojalembese kultuuri tootmiseks väga oluline.

Seevastu on piirkonnas riigi väikseim sademete hulk – keskmiselt 500–550 mm aastas. Tavaliselt on sademeid talvise poolaasta jooksul 40 % ja suveperioodil 60 %. Veemahukas paprikatootmine on võimalik vaid tänu kastmissüsteemile, mille nn Bulgaaria aednikud on välja töötanud piirkonna soodsate hüdrograafiliste tingimuste alusel.

5.2. Toote eripära

Toote „Szentesi paprika” geograafilisest piirkonnast tingitud peamised organoleptilised omadused on: erakordselt isuäratav, terav või vürtsikas maitse; tugev paprika- või paprikapulbrit meenutav lõhn; õhuke kest. Viljaliha paksus on 3–7 mm, mis võimaldab säilitada üldiselt värskelt tarbitava paprika maitset ja lõhna.

Valge „Szentesi paprika”: Sileda ja libeda kestaga küps „Szentesi paprika” tundub puudutades õline, paksu viljalihaga, muidu tömp, aga tipust krimpsus vili läheb pragunedes katki. Värsked paprikad on väga selgelt eristatava lõhna ja mahlakusega. Tarbijad ütlevad toote kohta: „„Szentesi paprikal” on maitset.”

Teravaotsalise jalapeno „Szentesi paprika” pealispind on läikiv ja sile või kergelt lainjas; teravaotsalise vilja kuju on piklik; viljaliha konsistents on tihke. Vili on tugeva paprikalõhnaga ning meeldiva vürtsika maitsega. Magusa paprika rühma kuuluv „Szentesi paprika” on kergelt lamenduva koonuse kujuga; viljaliha konsistents on tihke. Kest on keskmise paksusega. Geograafilisest keskkonnast (valgus ja soojus) tingitud siledalt läikiva pealispinnaga vili on väga ilusa tumepunase värvusega.

Tomatikujuline „Szentesi paprika” on kergesti eristatava kujuga: see on lame kera; hoolimata paksust viljalihast on see paprika väga õhukese kesta ja sileda pealispinnaga; koristusküpse vilja värvus on tumepunane.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Seos geograafilise piirkonnaga põhineb toote „Szentesi paprika” pikaajalisel mainel ja kohalike tootjate põlvkonniti edasiantud asjatundlikkusel.

Toote „Szentesi paprika” maine

Paprika tootmisele niisutataval alal panid piirkonnas aluse nn Bulgaaria aednikud, kes tulid kõnealusesse piirkonda elama 19. sajandi teisel poolel. Hea mainega „Szentesi paprikat” on sellest ajast alates pidevalt toodetud. Toode on hea mainega tänapäevani ja sai peaauhinna 2006. aastal Debrecenis korraldatud põllumajandustootjate näitusel, mis hõlmas ka aiandusmessi ning millest võttis osa 300 ettevõtjat Ungarist ja välismaalt. Värskelt tarbimiseks ettenähtud magus paprika võitis 2007. aastal Ungari kvaliteettoote auhinna Magyar Termék Nagydíj.

Arvukad ajaloolised andmed annavad tunnistust toote „Szentesi paprikat” ja geograafilise piirkonna vahelisest seosest, mis on kestnud sajandeid. Magusa paprika kasvatamise algust on võimalik seostada nn Bulgaaria aednike asula rajamisega Szegvári piirkonna Úsztató mõisas 1875/76. aasta talvel. 1895. aasta suure põllumajandusloenduse kohaselt toimus 92,74 % Ungari kogu paprikakasvatusest riigi kaguosa Szentesi piirkonnas. Aednikud rentisid paprikakasvatuseks maad, mis Csongrádi komitaadis on kiiresti soojenev huumuserikas solonetsi must lammimuld. Kus vähegi võimalik, valisid nad kergelt veerjaid maatükke. Varajase istutuse jaoks kasutasid nad kasvuhoonetesse külvatud eelidandatud seemneid. Taimeistandustes kasvatasid nad ka vahekultuure, s.t paprikate vahel kasvatati kurgiseemikuid, mis jäid paprikaseemikute väljavõtmise järel sinna edasi. Avamaale istutati väikese mullapalliga seemikud. Seati sisse ulatuslik regulaarne kastmine: selleks kasutati soojenenud seisnud või madalate aeglase vooluga jõgede vett. Vee võtmiseks ja edasi suunamiseks töötasid nad välja ainulaadse meetodi. Szentesi piirkonnas võeti tol ajal kasutusele ämbritega vesirattad, mida oli võimalik kohandada vastavalt veetasemele.

Kohalik oskusteave

Tänu maapinna kiirele soojenemisele on tootmine Szentesi piirkonnas väga soodne. Kuna pinnas, milles „Szentesi paprika” kasvab, imab hommikutundidel rohkem soojust kui ta seda kiirgab, soojeneb mulla pindmine kiht ja õhk selle kohal ning temperatuur tõuseb. Soojust ja niiskust vajava toote „Szentesi paprikat” erakordne maitse on tingitud tasakaalustatud mikrokliimast, mis on kujunenud tänu ühtlaselt jaotunud soojusele ja nn Bulgaaria aednike loodud kastmissüsteemile.

Looduslikele teguritele lisanduvad kohalike põllumajandustootjate tegevus ja taimede kasvuhoonetes kasvatamise praktilised kogemused (soojuse reguleerimine, õhustamine, varjustus, taimehooldus), mida on põlvest põlve edasi antud. Selline asjatundlikkus on aidanud korvata viimaste kümnendite ekstreemseid ilmastikuolusid, tagades ja võimaluse korral säilitades toote „Szentesi paprika” maitset, värvi ja lõhna ning eri sorditüüpidele iseloomulikku kena kuju.

Nn Bulgaaria aednike kasutuselevõetud tehnikat on viimase 150 aasta jooksul kohandatud aja nõuetele vastavalt. Paprikate kasvatustingimuste peamisi aspekte on tootmisprotsessi käigus uuesti hinnatud; rakendatud on uusi tootmismeetodeid. Paprikakasvatuse algusest kuni 1960ndate aastateni peeti paprikakasvatuse jaoks kõige olulisemaks häid mullatingimusi, kastmisvee olemasolu (Tisza ja Körösi jõed ning kastmiskanalite süsteem), päiksepaisteliste tundide arvu (oluline varajase kasvatamise jaoks) ning kevadel mullapinna kiiret soojenemist. Järgmine periood kestis 1960ndate aastate lõpust kuni 1980ndate lõpuni. Selleks et täielikult ära kasutada mulla kiiret soojenemist ja rikkalikku päikesepaistet talve- ja kevadkuudel, hakkasid paprikakasvatajad kasutama kasvuhooneid. Alates geotermilise energia avastamisest piirkonnas ajavahemikul 1960–1980 on toote „Szentesi paprika” tootmine avamaalt üha enam koondunud kasvuhoonetesse, kus kogub populaarsust pinnasevaba kasvatusmeetod.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Vidékfejlesztési Értesítő (Maaelu arengu bülletään), 16. november 2011, köide LXI, nr 6, lk 317.

http://elelmiszerlanc.kormany.hu/minosegpolitika

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.